Dikgolegelo di kopa kemonokeng
Mookamedi wa dikgolegelo, Rre Silas Motlalekgosi, o ikuetse mo makhanselareng a Bokone bophirima go ba ema nokeng mo dikgwetlhong tse di ba lebanyeng. O ikuetse jalo fa a lekodisa khansele ka ditirelo tsa dikgolegelo le dikgwetlho tsa tsone. A re go ka nna molemo fa ba ka ipha matsapa a go etela dikgolegelo go bona seemo le go ba thusa ka maano a go batla tharabololo. A re ga ba tsosiwe ke mosuke o o mo dikgolegelong lefatshe ka bophara, a supa fa gompieno ba tlhokomela magolegwa a le 4 348 ntswa ba tshwanelwa ke go amogela ba le 4 219. A re e re ntswa ba tshwere namane e tona ya tiro ya go sireletsa le go aga magolegwa, ba kgorelediwa ke matlhotlhapelo a a dirwang ke one magolegwa ka jaana bangwe ba a tlhaga, fa bangwe ba lwa mme ba bangwe ba tlhasela badisa ba bone. Rre Motlalekgosi o lekodisitse makhanselara fa bangwe ba dirisa ditagi le go tshola didirisiwa tse di borai, a tlatsa ka gore go dira jalo go tsisa matshosetsi a matona mo tirong ya badisa magolegwa. A re bosheng jaana, ba ne ba gapa megala ya lotheka e feta lesome mo bangweng ba magolegwa, a tlhalosa fa go supagala gore bangwe ba e fitlha mo ditlhakong le mo dikarolong dingwe tsa mmele. O kopile makhanselara go tshwaraganela dikgang tseo le bone, a re fa ba sa di emele ka dinao, dikgolegelo di tlaa fetoga boremelelo jwa dirukutlhi. Rre Motlalekgosi o ne tlhalosa fa bodiredi jwa gagwe bo dira tiro ka botswapelo mme mathata e le bobotlana le mabaka a pereko a a sa itumediseng. A re le dikago tsa dikgolegelo ga di mo seemong se se itumedisang ka dingwe di onetse e bile di le dipotlana. O ne a supa gape fa a tshwenngwa ke gore setshaba se kgetholola batho ba ba tswang mo kgolegelong. A re kgolegelo yone ga e kgetholole ka jaana mohumi, mohumanegi le morutegi a kgona go tsena mo teng mme a ikuela mo setshabeng go fa batho bao sebaka sa go tlhakana le bone. Fa ba tsibogela selelo seo, makhanselara a supile fa e le boammaaruri dikgolegelo di tlhoka thuso ya potlako. Ba re go lebega di beilwe ka fa mosing ntswa di dira tiro e tona mo setshabeng. Ba re bodiredi jwa dikgolegelo bo tshela le dirukutlhi tsa maemo a a kwa godimo mme ga ba na sepe sa itshireletso, ba tlatsa ka gore seo se baya matshelo a bone mo diphatseng. Ba ne ba tshwaela ka gore ga go a siama go kopanya magolegwa mo lefelong le le lengwe ka ba farologana ka melato. Bangwe ke ba ba sa itekanelang mo ditlhaloganyong mme ba tlhoka bonno jo bo faphegileng. BOKHUTLO